
PËR ZHVILLIMIN E TESTIMIT TË NXËNËSVE TË KLASAVE TË BASHKUARA II–IX TË ARSIMIT BAZË 2019

Në mbështetje të nenit 102 të Kushtetutës së Republikës së Shqipërisë, të germës “a” të pikës 2 të nenit 26 të ligjit nr. 69/2012 “Për sistemin arsimor parauniversitar në Republikën e Shqipërisë”, i ndryshuar dhe vendimit nr. 505, datë 13.9.2017, të Këshillit të Ministrave “Për përcaktimin e fushës së përgjegjësisë shtetërore të Ministrisë së Arsimit, Sportit dhe Rinisë”,

UDHËZOJ:

1. Zhvillimin e testimit të nxënësve të klasave të bashkuara II–IX, të arsimit bazë 2019, më datë 19 shkurt 2019.
2. Testimi i nxënësve të klasave të bashkuara II–IX, të arsimit bazë fillon në orën 10:00 dhe zgjat 45 minuta.
3. Testimi i nxënësve të klasave të bashkuara II–IX, të arsimit bazë 2019 është një vlerësim i njohurive gjuhësore të nxënësve, në leximin dhe shkrimin e gjuhës shqipe.
4. Institucionet arsimore vendore përgjegjëse për arsimin parauniversitar (DAR/ZA) të caktojnë numrin e administratorëve përgjegjës për zhvillimin e testimit të nxënësve të klasave të bashkuara II–IX për çdo institucion arsimor, ku do të zhvillohet testimi.
5. Në çdo njësi arsimore vendore përgjegjëse për arsimin parauniversitar, procesi i testimit të nxënësve të klasave të bashkuara të arsimit bazë II–IX monitorohet nga përfaqësuesit e Ministrisë së Arsimit, Sportit dhe Rinisë (MASR).
6. MASR-ja monitoron edhe procesin e tërheqjes dhe shpërndarjes së materialeve të provimit nga QSHA-ja në DAR/ZA-të përkatëse një ditë para zhvillimit të testimit. 
7. Përfaqësuesit e MASR-së përcaktohen me urdhër të Ministrit të Arsimit, Sportit dhe Rinisë.
8. Qendra e Shërbimeve Arsimore (QSHA) kryen detyrat si më poshtë:
a) Harton testin e standardizuar dhe skemën e vlerësimit;
b) Shumëfishon dhe paketon të gjitha materialet e testimit dhe bën shpërndarjen e tyre;
c) Përpunon të dhënat dhe përgatit raportin mbi arritjet e nxënësve në testim.
9. DAR/ZA-ja kryen detyrat si më poshtë:
a) dërgon në QSHA listën e institucioneve arsimore që kanë klasa të bashkuara dhe numrin e nxënësve për çdo klasë;
b) tërheq nga QSHA-ja materialet e testimit një ditë përpara zhvillimit të testimit;
c) cakton administratorët përgjegjës për çdo institucion arsimor ku do të kryhet testimi i nxënësve të klasave të bashkuara II–IX;
d)udhëzon administratorët përgjegjës të çdo institucioni arsimor të caktojnë administratorët e testimit për çdo klasë dhe të menaxhojë në kohë shpërndarjen dhe grumbullimin e testeve të nxënësve;
e) organizon dhe kryen procesin e vlerësimit të testeve;
f) mban përgjegjësi për ruajtjen e sekretit dhe sigurimin e testeve deri në përfundim të procesit;
g) përcjell në QSHA testet e vlerësuara brenda datës 29 shkurt 2019;
h) kryen pagesën e vlerësuesve të testeve sipas legjislacionit në fuqi.
10. Ngarkohen për zbatimin e këtij udhëzimi Sekretari i Përgjithshëm, Drejtoria e Përgjithshme e Politikave dhe Zhvillimit të Arsimit, Sportit dhe Rinisë, Qendra e Shërbimeve Arsimore dhe institucionet arsimore vendore përgjegjëse për arsimin parauniversitar.
Ky udhëzim hyn në fuqi pas botimit në Fletoren Zyrtare.

